Publication: Magyar Közlöny
Issue: MK-1998-93 (Year: 1998, Number: 93)
Era: 1990-2004
Section: Az Alkotmánybírósághoz két indítvány érkezett a jogalkotásról szóló 1987. évi XI. törvény bevezető rendelkezésével kapcsolatban, mindkettő a preambulumnak azt a
Paragraph Index: 259

Az Alkotmánybírósághoz két indítvány érkezett a jogalkotásról szóló 1987. évi XI. törvény bevezető rendelkezésével kapcsolatban, mindkettő a preambulumnak azt a részét tartja alkotmányellenesnek, amellyel a törvényhozó a következő célt határozza meg: „...a jogalkotás a szocialista társadalmi viszonyok védelmét és fejlesztését, a szocialista demokrácia kiteljesedését szolgálja...” Az indítványozók álláspontja szerint ez a cél ellentétben áll az Alkotmány 2. § (1) bekezdésében meghatározott jogállamiság követelményével, egyikük hivatkozott az Alkotmány 3. § (3) bekezdésében foglaltakra is. Az Alkotmánybíróság a két indítványt egyesítette és egy eljárás keretében bírálta el. II. Az Alkotmány preambuluma a következő: „A többpártrendszert, a parlamenti demokráciát és a szociális piacgazdaságot megvalósító jogállamba való békés politikai átmenet elősegítése érdekében az Országgyűlés — hazánk új Alkotmányának elfogadásáig — Magyarország Alkotmányának szövegét a következők szerint állapítja meg:” Az Alkotmány 2. § (1) bekezdése kimondja: „A Magyar Köztársaság független, demokratikus jogállam.” Az Alkotmány 3. § (3) bekezdése a következőket rögzíti: „A pártok közhatalmat közvetlenül nem gyakorolhatnak. Ennek megfelelően egyetlen párt sem irányíthat semmiféle állami szervet. A pártok és a közhatalom szétválasztása érdekében törvény határozza meg azokat a tisztségeket, közhivatalokat, amelyeket párt tagja vagy tisztségviselője nem tölthet be.”

Source: https://magyarkozlony.hu/hivatalos-lapok/56d1aa0820bdd175683bdc0e65b4a082d2764808/dokumentumok/0b338b2ff9e8ee0bd9b01f8ad7bf9345b036a544/letoltes